Väikese Notsu sõbranna sai nädalajagu tagasi sünnipäevaks ratta. Sellise väikestele preilidele sobiva ratta, millega kirjade järgi kuni kümnenda eluaastani sõidetakse.    Ja Väikese Notsu pisike  kärsake on nädalakese pigem vingus olnud. Tõepoolest - Nots oma peaaegu 130 sentimeeteriga hakkas vanast rattast välja kasvama. Arvestades hooaja algust võiks ju uue osta. Lisaks saaksime selle noorterattaga ka koos sõitmas käia...    Toredad argumendid küll, aga selle ratta hind on mitu tuhat krooni...    Kuulasin siit ja sealt. Kolleeg arvas, et tema tütrekese eelmine ratas vedeleb eelmisest hooajast maja seina ääres. "Tunduks nagu hiigelsuur... Aga tule vaata üle. Me ei ole viitsinud  sügisest saati seda tuppa vedada", ütles ta mulle.    Käisime. Vaatasime. Ja tõime kaasa. Väikesel Notsul on nüüdsest mitme käiguga uhke kärtsroosa Schwinn. Hommikul palun Nõmme Rattapoe omadel sadula madalamaks lasta ning keti ära õlitada. Kati ema arvas, et üks suur shokolaad on lapsele kõige parem tänu. Super igatahes:)